PATVIRTINTA

Vilniaus Jono Pauliaus II progimnazijos

direktoriaus 2017 m. rugpjūčio 30 d.

įsakymu Nr.1.4./ V-078

**VILNIAUS JONO PAULIAUS II PROGIMNAZIJA**

**MOKINIŲ MOKYMO NAMUOSE TVARKOS APRAŠAS**

**I.BENDROSIOS NUOSTATOS**.

1. Mokinių mokymo namuose tvarkos aprašas (toliau vadinama – Aprašas) reglamentuoja Vilniaus Jono Pauliaus II progimnazijos mokinių mokymo namuose tvarką.

2. Tvarka parengta vadovaujantis Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V-1405 „Dėl mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“ , Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“ ir Lietuvos Respublikos švietimo ir mokslo ministro 2013 m. lapkričio 21 d. įsakymu Nr. V-1106 „Dėl Priešmokyklinio ugdymo tvarkos aprašo patvirtinimo“ pakeitimo.

3. Mokinių mokymo namuose tvarka reglamentuoja mokinių, dėl ligų ir patologinių būklių negalinčių lankyti bendrojo lavinimo mokyklos ir turinčių gydytojų konsultacinės komisijos (toliau – GKK) pažymą, mokymo namuose organizavimą.

4. Mokinių mokymas organizuojamas vadovaujantis Lietuvos Respublikos Švietimo ir mokslo ministro patvirtintais ugdymo planais ir programomis.

**II. MOKYMO NAMUOSE SKYRIMAS**

 1. Mokymas namuose skiriamas mokiniui, pateikusiam GKK pažymą ir tėvų (rūpintojų ar globėjų) prašymą.

2. Mokymo namuose trukmė kiekvienam mokiniui nustatoma individualiai pagal pateiktą GKK pažymą, tačiau negali būti ilgesnė kaip 12 mėnesių ( praėjus 12 mėnesių gali būti pratęsiama gavus naują GKK pažymą).

**III. MOKYMO ORGANIZAVIMAS**

 1. Mokymas namuose gali būti skiriamas priešmokyklinio ugdymo ir 1-8 klasių mokiniams .

 2. Mokymą namuose organizuoja atsakingas direktoriaus pavaduotojas ugdymui.

3. Namuose mokomiems mokiniams elektroniniame dienyne formuojama atskira grupė.

 4. Gavus tėvų (ar globėjų) prašymą ir GKK pažymą, mokinio mokymas namuose per tris dienas įforminamas direktoriaus įsakymu.

5. Mokinio mokymas namuose organizuojamas laikantis ugdymo proceso organizavimo higienos reikalavimų, atsižvelgiant į vaiko sveikatos būklę.

 6. Įvertinus mokinio gebėjimus ir interesus, pasitarus su tėvais, dalykų mokytojai rengia individualias ugdymo programas, kurios aprobuojamos atitinkamo dalyko metodinėje grupėje ir derinamos su direktoriaus pavaduotoju ugdymui, atsakingu už mokymo namuose organizavimą.

7. Mokyklos direktorius tvirtiną su mokinio tėvais (rūpintojais ar globėjais) suderintą tvarkaraštį. Numatomos ne daugiau kaip 4 pamokos per dieną. Mokinio tėvai (rūpintojai ar globėjai) su tvarkaraščiu supažindinami pasirašytinai.

8. 1-4 klasių mokinius moko vienas pradinių klasių mokytojas. Išimtis taikytina tuo atveju, jei mokytojas neturi reikiamo išsilavinimo mokyti užsienio kalbos.

9. 5-8 klasių mokinius moko dalykų mokytojai.

10. Mokykla aprūpina mokinius, mokomus namuose, vadovėliais.

11. Mokomiems namuose mokiniams, gydytojams leidus, jei pageidauja tėvai, rūpintojai arba vaiko globėjai, sudaroma galimybė lankyti kai kurias pamokas mokykloje, dalyvauti neformaliojo ugdymo veikloje, klasės ir mokyklos šventėse.

12. Mokiniai, kurie mokėsi namuose, keliami į aukštesnę klasę bendra tvarka.

 13. Ne rečiau kaip kartą per pusmetį namuose mokomų mokinių ugdymo rezultatai aptariami mokyklos Vaiko gerovės komisijoje.

14. Mokomas namuose mokinys gali būti atleidžiamas nuo dailės, muzikos, technologijų ir kūno kultūros pamokų.

15. Mokiniui, mokomam namuose, savaitinių pamokų skaičius skiriamas vadovaujantis einamųjų metų bendraisiais ugdymo planais.

 16. Tėvams (rūpintojams ar globėjams) nesudarius saugių darbo sąlygų namuose, neįsileidžiant mokytojų į namus, mokyklos direktorius išsiaiškina priežastis ir priima sprendimą dėl laikino mokymo namuose sustabdymo. Apie tai informuojama savivaldybės Vaikų teisių apsaugos tarnyba ir švietimo padalinys.

**IV. SPECIALIŲJŲ POREIKIŲ MOKINIŲ MOKYMAS NAMUOSE**

1. Specialiųjų poreikių mokinių mokymą namuose organizuoja progimnazija, parinkdama ugdymo sritis, atsižvelgdama į progimnazijos Vaiko gerovės komisijos, pedagoginės psichologinės tarnybos, gydytojų rekomendacijas.

2. Specialiųjų poreikių mokiniams:

2.1. neturintiems intelekto sutrikimų, progimnazija parenka ugdymo sritis vadovaudamasi pradinio ir pagrindinio ugdymo programų bendraisiais ugdymo planais: iš kurių 1–2 pamokos gali būti skiriamos specialiosioms pamokoms ar specialiosioms pratyboms, kartu su tėvais (globėjais, rūpintojais) sudaro mokinio individualią ugdymo programą, lavina vaiko gebėjimus, konsultuoja tėvus;

2.2.nežymaus intelekto sutrikimo specialiųjų poreikių mokiniams mokyti namuose skiriamos ugdymo plane numatytos valandos kalbiniam, matematiniam, socialiniam ugdymui ir specialiosioms pamokoms, mokinio specialiesiems poreikiams tenkinti ar specialiajai pagalbai teikti;

 2.3.vidutinio, žymaus ir labai žymaus intelekto sutrikimo turintiems mokiniams ugdyti namuose skiriamos pradinio ir pagrindinio ir ugdymo programų bendruosiuose ugdymo planuose numatytos valandos (mokymas organizuojamas atskiromis veiklos sritimis - komunikacinės, pažintinės ir orientacinės, meninės, darbinės veiklos kryptimis).

3. Mokinį namuose ugdo specialusis pedagogas.

4. Specialusis pedagogas, atsižvelgdamas į individualius kiekvieno vaiko gebėjimus, kartu su tėvais (globėjais, rūpintojais) sudaro individualią ugdymo programą, lavina vaiko gebėjimus, konsultuoja tėvus.

**V. FINANSAVIMAS, MOKYMO APSKAITA IR APMOKĖJIMAS UŽ DARBĄ**

1. Mokinių, mokomų namuose, apskaita vykdoma elektroniniame dienyne.

 2. Mokytojui už darbą mokama įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aprobuota: 2017-06-12 VGK posėdžio protokolu Nr. 10

Suderinta:

2017-08-21 progimnazijos tarybos posėdžio protokolu Nr. 3

2017-08-30 mokytojų tarybos posėdžio protokolu Nr. 3